2012 áprilisában 81,16 méteres dobással kezdte a versenyszezont Szombathelyen. Május végén Ostravában 82,28 métert ért el. Az Európa-bajnokságon első helyen jutott tovább a selejtezőből, és a fináléban magabiztosan nyert. A győzelemhez a leggyengébb érvényes kísérlete is elegendő lett volna. A londoni olimpiai játékokon a selejtezőből 79,37 méterrel első helyen került a döntőbe, majd ott 80,59 méteres dobással aranyérmet nyert. 2013 márciusában megnyerte a téli dobó Európa kupát. 2013-as atlétikai világbajnokságon a legjobb eredménnyel jutott a döntőbe, ahol ezüstérmes lett. Egy héttel a vb után 82,40 méterrel a szezon addigi legjobb eredményét érte el. 2014 márciusában második lett a téli dobó Európa-kupán. Júniusban 81,31, majd 81,56 méterrel átvette a vezetést a világranglistán. Júliusban, a Gyulai István Memorial – Atlétikai Magyar Nagydíjon, 82,49 méterrel élete legjobb eredményét érte el. A 2014-es atlétikai Európa-bajnokságon tovább javítva legjobbját (82,69 m) aranyérmes lett. Szeptemberben megnyerte a világkupát. A világranglistán második lett. 2015-ben megnyerte a téli dobó Európa kupát. A 2015-ös atlétikai világbajnokságon negyedik helyezést ért el. 2016-ban ismét téli dobó Európa kupát nyert. Áprilisban lovaglóizom műtétje volt. Ezt követően a versenyein május végén 72,46 métert, júniusban 70,25 métert, júliusban 70,74 és 73,38 métert teljesített. Az Európa-bajnokságon nem indult. A riói olimpiai játékokon a 7. helyen végzett 75,28 méterrel.